SL Uradni list Evropske unije C 410/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 410/07

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„FRÄNKISCHER GRÜNKERN“

Št. ES: DE-PDO-0005-01144 – 7.8.2013

ZGO ( ) ZOP ( X )

1. Ime

„Fränkischer Grünkern“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Frankovska zelena pira „Fränkischer Grünkern“ so v nezrelem stanju požeta in posušena zrna pire (Triticum Spelta), vrste pšenice. Pira se žanje ob začetku svoje „mlečne zrelosti“. „Fränkischer Grünkern“ se nato s sušenjem, tradicionalno nad ognjem, ki se zakuri z bukovim lesom, konzervira in tako pridobi svojo značilno aromo. Vsaka serija zelene pire se razvrsti v eno od treh možnih kakovostnih razredov, in sicer razred I z najmanj 80 %, razred II z najmanj 70 % in razred III z najmanj 60 % olivno zelenih zrn. Merila kakovosti so poleg okusa tudi olivno zelena barva, struktura zrn in odsotnost nečistot v obliki drugih vrst žit, divjega ovsa ali semen plevela. Odstotek vode je največ 13 %.

3.3 Surovine (samo za predelane proizvode)

Za pridelavo „Fränkischer Grünkern“ je dovoljeno uporabljati samo izključno piro sorte „Bauländer Spelz“.

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Celotni proizvodni postopek od gojenja in pridelave do predelave zelene pire „Fränkischer Grünkern“, tj. sejanje, žetev in sušenje, mora potekati na opredeljenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Frankovsko zeleno piro „Fränkischer Grünkern“ je treba v vseh fazah trženja označevati kot „Fränkischer Grünkern“ skupaj z ustreznim simbolom Unije. Na etiketi je poleg tega treba označiti ime in naslov pridelovalca. Navede se lahko tudi registrska številka v združenju za varstvo.

4. Kratka opredelitev geografskega območja

Geografsko območje zajema okrožja Hohenlohe, Main-Tauber in Neckar-Odenwald v Baden-Württembergu ter okrožji Miltenberg in Würzburg na Bavarskem.

5. Povezanost z geografskim območjem

5.1 Posebnosti geografskega območja

Večji deli pridelovalnega območja so na sušnem območju v dežni senci regije Odenwald, zlasti na pobočni legi in v plitki orni zemlji, še neprimerni za pridelavo pšenice, z vrednostmi od 20/25, ki jih je deloma treba obravnavati kot „območja z naravno omejenimi možnostmi“. Za to geografsko območje so povečini značilna preperela apnenčasta tla. Povprečna letna temperatura na tem geografskem območju je 8,4 °C, povprečna letna količina padavin pa 770 mm. Kmetje tukaj že od nekdaj gojijo piro v plitkih kamnitih tleh na omejenem območju, kjer zimska pšenica ne uspeva več dobro. Območje „Bauland“ v Baden-Württembergu, ki tvori jedro geografskega območja, je najpomembnejše tradicionalno pridelovalno območje za zeleno piro „Grünkern“ na svetu. Nikjer drugje se pira ne goji kontinuirano že stoletja za pridelovanje zelene pire „Grünkern“ in nikjer drugje se to ni ohranilo vse do danes. Kmetje na tem geografskem območju že več generacij pod drevesi, na obrobju polj in ob poteh žanjejo mlečno zrelo piro, ki je še posebej občutljiva za neugodno podnebje, ter jo nato posušijo.

Za pridelavo „Fränkischer Grünkern“ iz mlečno zrele pire je potrebno veliko truda in dela. Zahteva visoko raven strokovnega znanja, ogromno fizičnega dela in pedantno skrbnost, zato je pridelava možna samo na majhnih kmetijah s tradicionalnimi delovnimi metodami. Tradicionalno sušenje nad ognjem, ki se zakuri z bukovim lesom, se je ohranilo vse do danes. Med sušenjem se požeti pridelek prepoji z zrakom s temperaturo od 120 °C do 150 °C. Pri tem je pomembno, da dim trdega lesa popolnoma prodre v zrna, tako da zelena pira dobi svoj tradicionalni okus. Tradicionalne ročno upravljane sušilne peči s perforirano ploščo se le še redko uporabljajo. Območje zaščitene kulturne dediščine s skupino sušilnih peči za „Fränkischer Grünkern“ ob poljski poti na južnem robu mesta Walldürn-Altheim (v okrožju Neckar-Odenwald) kaže na pomen, ki ga je v preteklosti imela zelena pira „Fränkischer Grünkern“ za lokalno prebivalstvo. Sušenje vse do danes ni le vprašanje temperature, temveč zahteva izostren občutek in dovolj izkušenj. Tehnično znanje lokalnega prebivalstva o gojenju in pridelovanju zelene pire „Fränkischer Grünkern“ se prenaša iz roda v rod.

Južna Nemčija je prav tako tradicionalno tržišče za zeleno piro „Fränkischer Grünkern“. Prve zgodovinske omembe zelene pire „Fränkischer Grünkern“ izvirajo iz 17. stoletja in so navedene na računih kletarstev ter v vaških in mestnih evidencah o davkih in dajatvah. „Fränkischer Grünkern“ se na tem geografskem območju prideluje in prodaja kot „zeleno zrno“ že od sredine 18. stoletja. Komercialno trgovanje z zeleno piro „Fränkischer Grünkern“ se je sredi 19. stoletja začelo vse bolj širiti. Pridelavo „Fränkischer Grünkern“ so spodbujali judovski trgovci v regiji, k temu razvoju pa je pripomogla tudi razpoložljivost velikih tržišč. Pomemben pogoj za razširitev pridelovanja „Fränkischer Grünkern“ so bili regionalni odjemalci, kot je na primer podjetje Knorr, ustanovljeno v sosednjem mestu Heilbronn, ki moko iz zelene pire „Fränkischer Grünkern“ uporablja že od 70. let 19. stoletja.

5.2 Posebnosti proizvoda

Za zeleno piro „Fränkischer Grünkern“ so značilni enakomerna steklasta struktura in barva, močan, aromatičen okus po bukovem lesu in oreškasta aroma. Ozka in majhna zrna „Fränkischer Grünkern“ imajo t. i. „trde glutenske lastnosti“, ki med sušenjem proizvajajo oreškasto aromo. Uporaba sorte pire „Bauländer Spelz“ je leta 1960 postala obvezna za člane združenja frankovskih pridelovalcev zelene pire „Grünkern“, ker ima najboljšo aromo in ker je najbolj steklasta. Pira „Bauländer Spelz“ je bila odobrena leta 1958 in je tako ena najstarejših odobrenih sort pire. V skladu z znanstvenimi študijami je ta na tem geografskem območju avtohtona in močno razširjena sorta posebej primerna za pridelavo „Fränkischer Grünkern“ zaradi trdnih lusk in zrn, kar je v fazi občutljive mlečne zrelosti med sušenjem prednost. Robustna in nezahtevna sorta je odlično prilagojena posebnim lokalnim in podnebnim razmeram, njen donos na tem geografskem območju s kmetijsko omejenimi možnostmi pa je še vedno povprečno dober, tudi brez zapletenih pridelovalnih postopkov. Znanstvene študije nacionalnega inštituta za preučevanje žit o vplivu sorte, časa žetve in sušenja na kakovost „Fränkischer Grünkern“ potrjujejo, da je glede na postopek sušenja za pridobivanje enakomerne, steklaste strukture in barve ter aromatični okus in donos „Fränkischer Grünkern“ sorta „Bauländer Spelz“ primernejša za pridelavo „Fränkischer Grünkern“ na opredeljenem geografskem območju kot druge sorte (Zwingelberg & Münzing: „Grünkern – Einfluss von Sorte, Erntezeitpunkt und Darre auf die Qualitätseigenschaften“, 1991, str. 21). Poleg tega so zrna te avtohtone sorte zelo kompaktna z običajno podpovprečno težo 1 000 čistih semen, kar omogoča enakomerno sušenje in pomaga doseči enakomerno steklasto strukturo in barvo, poleg tega pa je izkazala svojo vrednost tudi z visokim donosom, zlasti pri pridelavi „Fränkischer Grünkern“.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Kakovost in značilne lastnosti zelene pire „Fränkischer Grünkern“ so predvsem posledica geografskega okolja na območju porekla, vključno z njemu lastnimi naravnimi in človeškimi dejavniki. Posebno medsebojno delovanje lastnosti tal in podnebnih razmer na geografskem območju v povezavi s sorto pire „Bauländer Spelz“ je pogoj za posebne značilnosti proizvoda.

Zaradi znanja lokalnega prebivalstva, stoletja stare tradicije pridelave, predelave in priprave „Fränkischer Grünkern“ ter zlasti spretnosti pri žetvi in predelavi na kmetijah pridejo do izraza zeleni piri „Fränkischer Grünkern“ lastne in priznane organoleptične lastnosti. Za ohranitev kulinarične kulturne dediščine kmetov v regiji Bauland je fundacija Slow Food za biotsko raznovrstnost frankovsko zeleno piro „Fränkischer Grünkern“ leta 2010 vključila v mednarodno skupnost „Presidio“.

„Fränkischer Grünkern“ se v tej regiji, pa tudi v drugih regijah, uporablja v visoki kulinariki. Številni recepti z zeleno piro „Fränkischer Grünkern“, ki se prenašajo iz roda v rod, od katerih je najstarejši iz leta 1821, kažejo na njen pomen za frankovsko kuhinjo. Dejavnosti, povezane s t. i. „zlatom Baulanda“, kot je na primer od leta 1978 organiziran festival „Fränkischer Grünkern“ v kraju Kupprichhausen ali približno 100-kilometrska kolesarska steza „Fränkischer Grünkern“, bogatijo kulturno življenje regije.

Naravni pogoji in človeški dejavniki, kot sta čas žetve in postopek sušenja, vplivajo na lastnosti proizvoda tako, kot to ne bi bilo možno v drugih regijah. Posebne podnebne razmere in lastnosti tal na tem geografskem območju v povezavi s sorto pire „Bauländer Spelz“, avtohtone na tem geografskem območju, in tehniko sušenja „Fränkischer Grünkern“, razvito na tem geografskem območju, tako omogočajo pridelavo visokokakovostnega proizvoda za zagotovitev donosne trgovine v krajih z naravno omejenimi možnostmi in uporabo človeškega znanja za prilagoditev geografskim razmeram.

Sklic na objavo specifikacije

(člen 5(7) Uredbe (ES) št. 510/2006 (3))

https://register.dpma.de/DPMAregister/geo/detail.pdfdownload/40685

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.